b'\n_START_ARTICLE_\nEuropean Space Camp\n_START_PARAGRAPH_\nEuropean Space Camp (ESC) er en romleir for ungdom i alderen 17\xe2\x80\x9320 \xc3\xa5r som \xc3\xb8nsker \xc3\xa5 pr\xc3\xb8ve seg innen rakettforskning. Deltakere fra hele verden bor p\xc3\xa5 And\xc3\xb8ya Space Center i en uke, der de f\xc3\xa5r oppl\xc3\xa6ring fra profesjonelle rakettingeni\xc3\xb8rer. Leirens m\xc3\xa5l er \xc3\xa5 sende opp en studentbygd rakett med flere ulike sensorer, som n\xc3\xa5r en h\xc3\xb8yde p\xc3\xa5 opptil 10 000 m og en hastighet p\xc3\xa5 Mach 3. Deltagerne blir delt i grupper etter interesse og evner, og jobber sammen som et lag under det ukeslange prosjektet. Gjennom European Space Camp motiveres deltagerne til en utdannelse innen teknologi og realfag._NEWLINE_Aktivitetene p\xc3\xa5 leiren inkluderer eksperimenter, beregninger og organisering av rakettoppskytningen, i tillegg til forelesninger fra noen av Europas fremste forskere og ingeni\xc3\xb8rer. Men leiren er vel s\xc3\xa5 mye sosialt som l\xc3\xa6ring. Deltagerne f\xc3\xa5r bli kjent med over 20 andre ungdommer fra hele verden som deler deres interesser. Midnattssv\xc3\xb8mming, hvalsafari, volleyball og fjellklatring gir deltagerne en uvurderlig sjanse til \xc3\xa5 f\xc3\xa5 nye venner fra hele verden._NEWLINE_Leiren ble f\xc3\xb8rst arrangert i 1996. Det var organisasjonen Unge Forskere som kom med ideen. Leiren er i dag et samarbeid mellom organisasjonen European Space Camp, NAROM, Norsk romsenter, Den europeiske romfartsorganisasjon og And\xc3\xb8ya Space Center. Den f\xc3\xb8rste leiren ble arrangert i 1996 og konseptet ble videreutviklet \xc3\xa5r for \xc3\xa5r. Frem til 2001 var leiren forbeholdt studenter fra nordiske land, men har siden den gang og frem til i dag hatt deltagere fra hele verden.'